**Pravila natječaja**

**„Uzmi olovku, kameru, kist... za okoliš čist“**

# O organizatorima i svrsi natječaja

Natječaj organiziraju **Društvo za oblikovanje održivog razvoja – DOOR**, Lička 3, 10000 Zagreb i **Forum za slobodu odgoja – FSO**, Đorđićeva 8, 10000 Zagreb, u okviru projekta **Moj okoliš, moja budućnost!**

Više o projektu možete saznati na internetskoj stranici projekta: <http://www.moj-okolis.net/>

Natječaj se organizira s ciljem promicanja volontiranja za održivu lokalnu zajednicu te poticanja djece i mladih na promišljanje pojmova klime, okoliša i održivog razvoja za budućnost.

Natječajem bismo željeli potaknuti djecu da promisle, istraže i izraze svoje stavove, vjerovanja, probleme, rezultate istraživanja o čuvanju okoliša, smanjenju klimatskih promjena i održivom razvoju te na koji način oni kao učenici mogu doprinijeti očuvanju okoliša.

Ako volontiranje opišemo kao dobrovoljno ulaganje osobnog vremena, truda i znanja u aktivnosti koje doprinose našoj zajednici, onda bismo ovim natječajem željeli odgovoriti na to kako mi kao pojedinci/pojedinke/učenici/učenice/učitelji/učiteljice/ravnatelji/ravnateljice/roditelji volontiranjem možemo doprinijeti čuvanju okoliša, smanjenju klimatskih promjena i održivom razvoju. Radovi u okviru ovog natječaja trebali bi predstaviti način na koji učenici/e vide važnost očuvanja okoliša, smanjenja klimatskih promjena te održivi razvoj.

Ovim bismo natječajem željeli potaknuti učitelje-mentore da prilikom izrade radova potaknu učenike da u rad uključe svoju ulogu u očuvanju okoliša – kroz volontiranje ili neke druge svakodnevne aktivnosti. Učenički bi radovi osim „u kakvom okolišu živim'' i „kakav okoliš želim'' trebali prenijeti i poruku „što ja kao učenik mogu učiniti za ljepši okoliš, klimu i održivi razvoj''.

**Natječaj je otvoren od 5. studenog do 31. siječnja 2019. godine.**

**Na natječaj se mogu prijaviti svi učenici osnovnih i srednjih škola na području Krapinsko-zagorske županije.**

# Koja se kategorija radova može prijaviti?

Na natječaj se mogu prijaviti radovi u kategoriji:

* likovnog rada na temu iz natječaja
* fotografije ili video rada na temu iz natječaja
* priče ili pjesme na temu iz natječaja
* eseja na temu iz natječaja potkrijepljenog činjenicama
* plakata na temu iz natječaja potkrijepljenog činjenicama.

Učenici/e koji se odluče za izradu plakata ili eseja mogu odabrati određeni problem koji žele obraditi, istražiti postojeća rješenja, pretpostaviti nova, dati preporuke ili zaključke koji proizlaze iz znanstvenih činjenica o temi koju obrađuju. Pri tom je ključno poštovati autorska prava drugih autora i navesti izvore informacija, te informacije predstaviti svojim riječima, a ne prepisati rečenice drugih.

# Način prijave rada

Rad se može prijaviti kao individualni ili grupni rad. Svaki individualni rad se prijavljuje zasebno – jedan/na učenik/ca - jedan rad. Grupni rad se prijavljuje skupno – skupina učenika/ica - jedan rad. Kod grupnog je rada potrebno navesti ime i prezime svakog/e učenika/ice koji je sudjelovao/la u izradi rada. Broj učenika/ica koji su sudjelovali u izradi grupnog rada nije ograničen.

Svaki učenik/ca može prijaviti najviše jedan individualni rad i može sudjelovati u najviše jednom grupnom radu. Broj radova koji će na natječaj pristići iz pojedine škole nije ograničen.

**Svaki/a učenik/ica** koji/a prijavljuje individualni rad **mora imati učitelja/icu mentora/icu**.

**Skupina učenika/ica** koji prijavljuju skupni rad **mogu imati najviše tri učitelja/ice mentora/ice**.

**Likovni rad** je individualni rad odabranom likovnom tehnikom koji je izradio/la jedan/a učenik/ica i koji se predaje u čvrstoj kopiji.

**Fotografija** je individualni rad koji je izradio/la jedan/a učenik/ica, a predaje se u čvrstoj kopiji.

**Video rad** može biti individualni ili grupni snimljeni materijal koji može maksimalno trajati 3 minute, a predaje se na CD-u. U prijavi je potrebno navesti imena svih osoba koje se pojavljuju u videu, imena filmske ekipe, glazbe i kratak opis radnje.

**Priča** ili **pjesma** je individualni rad na odabranu temu koji je isključivo djelo autora priče te ne mora biti potkrijepljen dokazivim činjenicama. Rad se predaje u čvrstoj kopiji ispisan na papiru.

**Esej** može biti individualni ili grupni rad na temu iz natječaja koji mora biti zasnovana na dokazivim (znanstvenim) činjenicama i rezultatima istraživanja, a koji može biti dugačak najmanje 3, a najviše 6 A4 stranica pisanih fontom Times New Roman veličina slova 11, prored 1,5. Rad se predaje u čvrstoj kopiji ispisan na papiru.

**Plakat** može biti individualni ili grupni rad na temu iz natječaja, koji mora biti zasnovan na dokazivim (znanstvenim) činjenicama i rezultatima istraživanja. Rad se predaje u čvrstoj kopiji na papiru B2.

# Način prijave na natječaj

1. Prijava na natječaj podnosi se elektroničkim putem preko prijavnice koja se nalazi na poveznici: <https://goo.gl/forms/QWTjEDZ1VrI3MHhi2> [­](https://goo.gl/forms/QWTjEDZ1VrI3MHhi2)
2. Nakon popunjavanja prijavnice potrebno je kliknuti na podnesi, a kako bi prijava bila zaprimljena u sustavu.
3. Nakon prijave, na adresu elektroničke pošte koja je navedena u prijavi bit će proslijeđen e-mail u kojem će se nalaziti redni broj prijave te informacije o prijavi. Navedene je podatke potrebno ispisati i priložiti radu koji se šalje poštom na adresu:

**Društvo za oblikovanje održivog razvoja,**

**za natječaj „Volontiranje za klimu, okoliš i održivi razvoj“**

**Lička 33**

**10000 Zagreb**

1. Radovi koji neće imati priloženu ispisanu prijavu, neće biti evaluirani.
2. Radove će ocjenjivati povjerenstvo sastavljeno od stručnjaka iz područja obrazovanja i područja klime, okoliša i održivog razvoja.
3. Povjerenstvo će radove ocjenjivati temeljem njihove kvalitete, a uzimajući u obzir sljedeće:

* Inovativnost u pristupu temama natječaja
* Kreativnost u pristupu temama natječaja
* Pokazano razumijevanje tema natječaja

1. Radovi koji na bilo koji način vrijeđaju pojedince ili društvene skupine ili promiču netoleranciju, nasilje, nasilnu komunikaciju te krše osnovna ljudska prava i slobode bit će isključeni iz postupka ocjenjivanja.
2. Radovi koji krše autorska prava bit će isključeni iz postupka ocjenjivanja. Potiču se sudionici natječaja da navedu sve izvore koje su koristili u izradi rada.
3. Povjerenstvo će u svakoj kategoriji izabrati po jedan najbolji rad, koji će biti nagrađen.
4. Nagrade će biti dodijeljene 22. travnja 2019. godine povodom obilježavanja Dana planeta Zemlje.
5. Dobivene nagrade ne mogu se zamijeniti za novac.
6. Svi učenici i njihovi mentori koji će sudjelovati u natječaju dobit će Zahvalnicu za sudjelovanje putem elektroničke pošte.
7. Sadržaj radova je isključiva odgovornost autora/ice i njihovih mentora/ica te partneri na projektu ne preuzimaju odgovornost ni za kakve nesuglasice i sporove vezane uz vlasništvo i autorska prava koja natjecatelji i natjecateljice pošalju na natječaj.
8. Svi natjecatelji i natjecateljice prijavom na natječaj pristaju da se njihov rad koristi u promotivne svrhe programa i projekata partnera na projektu.
9. U natječaju ne mogu sudjelovati zaposlenici DOOR-a ili FSO-a ni članovi njihovih obitelji.